1. pielikums

Ministru kabineta

2021. gada 22. jūnija

noteikumiem Nr. 397

**Pasākumi, kuru mērķis ir saraut saikni starp ekonomisko izaugsmi un ar atkritumu radīšanu saistīto ietekmi uz vidi**

1. Plānošanas pasākumu vai citu ekonomisko instrumentu izmantošana, kas veicina resursu efektīvu izmantošanu.

2. Pētniecības un attīstības veicināšana, lai izstrādātu tīrākus un mazāku atkritumu daudzumu radošus produktus un tehnoloģijas, un šādu pētniecības un attīstības rezultātu izplatīšana un izmantošana.

3. Tādu efektīvu un nozīmīgu rādītāju izstrāde, kuri ļauj konstatēt ar atkritumu radīšanu saistītu ietekmi uz vidi un ir vērsti uz atkritumu rašanās novēršanu visos mērogos (piemēram, Eiropas Savienības mērogā veikti preču salīdzinājumi, valsts un pašvaldību iestāžu darbība, valsts mērogā veikti pasākumi).

4. Ekodizaina veicināšana (vides aspektu sistemātiska iestrāde produkta konstrukcijā, lai mazinātu tā ietekmi uz vidi visā tā dzīves ciklā).

5. Informācijas sniegšana par atkritumu rašanās novēršanas metodēm, lai rūpniecībā ieviestu labākās pieejamās tehnoloģijas.

6. Mācību organizēšana Valsts vides dienesta darbiniekiem saistībā ar atkritumu rašanās novēršanas prasību ietveršanu atļaujās piesārņojošo darbību veikšanai un atkritumu apsaimniekošanas atļaujās saskaņā ar normatīvajiem aktiem par piesārņojumu un par atkritumu apsaimniekošanu.

7. Atkritumu rašanās novēršanas pasākumu (ietverot atkritumu rašanās novēršanas izvērtējumus vai plānus) ieviešana attiecībā uz iekārtām, uz kurām neattiecas normatīvie akti par piesārņojumu.

8. Informētības veicināšanas kampaņu izmantošana vai finansiāla, lēmumu pieņemšanas vai citāda atbalsta sniegšana komersantiem (it īpaši maziem un vidējiem komersantiem) vai pielāgošana tiem.

9. Brīvprātīgu vienošanos, patērētāju un ražotāju diskusiju vai nozares apspriežu izmantošana, lai attiecīgie komersanti vai rūpniecības nozares izstrādātu atkritumu rašanās novēršanas plānus vai mērķus vai uzlabotu produktu vai iepakojumu, kas rada lielu daudzumu atkritumu.

10. Vides vadības un audita sistēmu izmantošanas veicināšana, lai novērtētu un uzlabotu publisko un privāto tiesību subjektu (piemēram, iestāžu, komersantu, biedrību, saimniecisko darbību veicēju) veikumu atkritumu rašanās novēršanas jomā.

11. Ekonomisko instrumentu izmantošana (piemēram, veicinot "videi draudzīgu iepirkšanos" vai ieviešot obligātu maksājumu, kas pircējiem jāmaksā par konkrētu produktu vai iepakojuma elementu, ko citādi nodrošinātu bez maksas).

12. Informētības veicināšanas kampaņu izmantošana un informācijas sniegšana, kas vērsta un sabiedrību kopumā vai konkrētu patērētāju grupu.

13. Ekomarķējuma (ekoetiķetes) izmantošanas veicināšana.

14. Vienošanās noslēgšana starp Vides aizsardzības un reģionālās attīstības ministriju un biedrību vai nodibinājumu, kas pārstāv rūpniecības vai tirdzniecības nozari, par preču ražošanu vai izmantošanu, piemērojot integrēto produktu politiku, vai par atkritumu rašanās novēršanas informācijas un tādu preču pieejamību, kas rada mazāku ietekmi uz vidi.

15. Vides un atkritumu rašanās novēršanas kritēriju ietveršana valsts un pašvaldību iestāžu un komersantu veikto iepirkumu dokumentācijā saskaņā ar normatīvajiem aktiem zaļā publiskā iepirkuma jomā.

16. Atkritumos izmestu produktu vai to sastāvdaļu atkārtotas izmantošanas vai labošanas veicināšana, izmantojot izglītošanas, loģistikas, ekonomiskus vai citus pasākumus (piemēram, izveidojot vai atbalstot akreditētus labošanas un atkārtotas izmantošanas centrus un tīklus, it īpaši blīvi apdzīvotos reģionos).

Vides aizsardzības un

reģionālās attīstības ministrs A. T. Plešs